ปัดฝุ่นที่หมอชิต ดึงรายเก่าบริหาร
ธนารักษ์เร่งปัดฝุ่นที่หมอชิต ลุยไฟให้รายเดิมบริหารต่อ ตัดปัญหาถูกฟ้องร้อง
18 เม.ย. 2559

ธนารักษ์เร่งปัดฝุ่นที่หมอชิต ลุยไฟให้รายเดิมบริหารต่อ ตัดปัญหาถูกฟ้องร้อง
แหล่งข่าวจากกรมธนารักษ์ เปิดเผยว่า กรมได้เร่งแก้ไขปัญหาการพัฒนาที่ราชพัสดุหมอชิตที่เป็นปัญหามานานกว่า 10 ปี จนโครงการเดิมมูลค่ากว่า 2 หมื่นล้านบาทไม่สามารถเดินหน้าได้ โดยที่ผ่านมากรมธนารักษ์ได้รายงานปัญหาการพัฒนาที่ราชพัสดุหมอชิตและแนวทางให้กระทรวงการคลังเห็นชอบแล้ว
ทั้งนี้ ต้นปีที่ผ่านมา กรมได้จัดว่าจ้างที่ปรึกษาบริษัท เทสโก้ ศึกษาวิเคราะห์แผนดําเนินโครงการที่ราชพัสดุหมอชิตที่บริษัท บางกอกเทอร์มินอล (BKT) ผู้ได้บริหารที่ราชพัสดุหมอชิต ที่ก่อนหน้านี้มีปัญหาข้อกฎหมายไม่ได้ดำเนินการตาม พ.ร.บ.ร่วมทุนรัฐและเอกชน ปี 2535 เนื่องจากมีมูลค่าเกิน 1,000 ล้านบาท
อย่างไรก็ตาม หากบริษัทที่ปรึกษาเห็นว่าควรจ้างรายเก่าบริหารโครงการต่อไป กรมจะเสนอให้กระทรวงการคลัง และคณะรัฐมนตรี (ครม.) เห็นชอบต่อไป การให้ผู้ประกอบการรายเดิมพัฒนาโครงการจะแก้ปัญหาเรื่องที่กรมถูกฟ้องร้อง และที่สำคัญจะทำให้โครงการพัฒนาต่อได้เร็ว เนื่องจากมีการพัฒนาพื้นที่บางส่วนแล้ว แต่อาจต้องปรับให้เหมาะสมกับสภาพที่เปลี่ยนไป